
A Hajdú-Marketing Kft. weboldalának elkészítése, kupon rendszer bevezetése és marketingje

Mára egyre nagyobb teret hódítanak a különböző weboldalak és webáruházak. Külföldön már évek óta jelen vannak a különböző farmok, kis- és nagy-gazdálkodók a világhálón, hol értékesítés, hol pedig csak ismertető oldalként. Hazánkban, illetve az egész világon a két legfontosabb szakterület a mezőgazdaság és az informatika. Ezt a két nagy területet ötvöztem munkám során, ahol a mezőgazdaság és weblapszerkesztés egy helyen van jelen.
Dolgozatom általános célkitűzése bemutatni, egy adott agrárvállalkozás weboldalának elkészítését és közösségi média marketingjét. Több alkalommal folytattam személyes konzultációt a gazdabolt vezetőjével, amely konzultációk során szó esett többek között a vásárlóknak járó kedvezményekről, kuponok létrehozásáról, a létrehozott kuponok sokszorosításának kivédéséről, illetve a webáruház és az elkészítendő weboldal színösszetételéről, amelyeket bővebben is bemutatok a dolgozatomban.
Specifikus célkitűzésként megemlíthető, hogy az oldal a visszatérő vásárlók megtartására és új vásárlók becsalogatására készült. Emellett, az online kereskedelem fellendítése is fontos, de a helyszíni vásárlásokból adódó forgalomnövekedés elérése került előtérbe.
Az általános célkitűzések elérése érdekében PHP nyelven fejlesztettem a weboldalt, amely nyelv segítségével az online kuponrendszert is készítettem, de több helyen Javascript is található a forráskódban. A dolgozatban helyenként képek segítségével mutatom be a rendszert működés közben. Ezen felül, egy-egy rövid fejezetben kitérek a keresőoptimalizálás lehetőségeire és a portálstatisztika aktualitásaira.
A primer és szekunder adatok vizsgálata során a felmerült hipotézis megállta a helyét, miszerint: csak akkor lehet köztudatban a portál létezése és funkciója, ha a vállalat költségeket áldoz a hirdetésekre is.
A különböző honlap verziókat és a célok eléréséhez rendelt feladatokat Gantt-diagrammal szemléltetem, majd kitérek a jövőbeli lehetőségekre (új webáruház, okos telefonra M.1-es verzió és Facebook alkalmazás készítése) a portállal kapcsolatban. A dolgozatom pedig a Future Internet az agrárvállalkozások szemszögéből fejezettel zárul.



